ДО

ОБЩИНСКИ СЪВЕТ

РУСЕ

ПРЕДЛОЖЕНИЕ

ОТ ПЛАМЕН СТОИЛОВ

КМЕТ НА ОБЩИНА РУСЕ

**Относно:** Приемане на Наредба за изменение и допълнение на Наредба №14 за реда и условията за превоз на пътници и багаж с обществения транспорт на територията на Община Русе

**УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,**

 Наредба № 14 за реда и условията за превоз на пътници и багаж с обществения транспорт на територията на Община Русе е приета с Решение №1462 по Протокол №52 от 16.07.2015 г. и изменена и допълнена с Решение № 136 по Протокол № 6 от 25.02.2016 г.

 Съгласно чл. 18, ал. 1 от Наредба № 14 право на пътуване с допълнително намаление от цената на месечната абонаментна карта, изчислена на база 44 пътувания за една линия във вътрешноградския транспорт, извън регламентираното с ПМС № 66 имат (в рамките на учебната година, без м. юли и м. август) учащите се, студентите и докторантите редовно обучение, като общината заплаща по 9,46 лв. на карта. На настоящият етап картата струва 22,00 лв. за автобусните линии и 20,00 лв. за тролейбусните.

С цел засилване интереса към този вид карти за пътуване в градския транспорт и създаване на условия за увеличаване ползването му от тази възрастова група на територията на гр. Русе се предлага допълнително намаление в размер- 2,00 лв. на абонаментна карта. Тази социална придобивка ще намали до известна степен тежестта за родителите на пътуващите ежедневно ученици. Направен е разчет на необходимите средства и същите са предвидени в Общинския бюджет, като е отчетен риска от завишаване на броя на продадените карти – Приложение №1.

В тази връзка следва да се замени в чл.18, ал.1 текста: „като общината ще заплаща по 9,46 лв. на карта“ с текста: „като общината ще заплаща по 11,46 лв. на карта“. Предлагам да отпадне текста в скобите „в рамките на учебната година, без м. юли и м. август“ от чл. 18, ал. 1

С тази промяна цената на картите за учащите се, студентите и докторантите редовно обучение става целогодишна: за автобусните линии – 20,00 лв., а за тролейбусните – 18,00 лв.

Исканите промени се основават на принципите на прозрачност и публичност, свободна и лоялна конкуренция, равнопоставеност и недопускане на дискриминация.

Предвид горното и на основание чл.63, ал.1 от Правилника за организацията и дейността на ОбС-Русе, неговите комисии и взаимодействието му с общинската администрация, предлагам на Общинския съвет да вземе следното

**Р Е Ш Е Н И Е :**

На основание чл. 21, ал.2, във връзка с чл.21, ал.1, т.23 от Закона за местното самоуправление и местната администрация и чл.79 от АПК, Общински съвет-Русе реши:

Приема Наредба за изменение и допълнение на Наредба №14 за реда и условията за превоз на пътници и багаж с обществения транспорт на територията на Община Русе, със следното съдържание:

§ 1. Заменя в чл.18, ал.1 цифрата: „9,46 лв.“ с цифрата „11,46 лв.“

§ 2. От чл.18, ал.1 отпада текста в скобите „в рамките на учебната година, без м. юли и м. август“

**Приложение:** Финансов разчет - Приложение №1.

**ПЛАМЕН СТОИЛОВ**

*Кмет на Община Русе*

**Приложение №1**

**ФИНАНСОВ РАЗЧЕТ**

 През 2016 г. са издадени абонаментни карти с намаление за учащите се, студентите и докторантите редовно обучение, при компенсация от общинския бюджет по 9,46 лв. на карта (без месеците юли и август), както следва:

|  |  |  |
| --- | --- | --- |
| **Месец** | **Брой карти** | **Компенсация** |
| Януари  | 1 164 | 11 011,44 лв. |
| Февруари  | 1 344 | 12 714,24 лв. |
| Март  | 1 328 | 12 562,88 лв. |
| Април  | 1 187 | 11 229,02 лв. |
| Май  |  966 | 9 138,36лв. |
| Юни |  572 | 5 411,12 лв. |
| Юли  | 0 | 0 лв. |
| Август  | 0 | 0 лв. |
| Септември  | 1 050 | 9 933 лв. |
| Октомври  | 1 270 | 12 014,20 лв. |
| Ноември | 1 352 | 12 789,92 лв. |
| Декември |  735 | 6 953,10 лв. |
| **ОБЩО:** |  **10 968** |  **103 757,28 лв.** |

Видно от справката по горе е, че средно-месечния брой продадени карти е 1 100 бр.

С допълнителното намаление от 2,00 лв., компенсацията става 11,46 лв. на карта, при което се очаква леко увеличение на продажбите на този вид карти. За това разчетът на средствата е извършен на база предполагаем средно месечен брой - 2 000 бр.

**При допълнително намаление с 2,00 лв. от цената на картата ще са необходими средства в размер, както следва:**

**2 000 бр. х 2,00 лв. = 4 000 лв. ср.месечно**

**4 000 лв. х 12 месеца = 48 000 лв. в годишен размер.**

С тази промяна цената на картите за учащите се, студентите и докторантите редовно обучение става целогодишна: за автобусните линии – 20,00 лв., а за тролейбусните – 18,00 лв.

**Съгласувал:**

**Емилия Пенева**

*Директор дирекция ФСД*

**Изготвил:**

**Искра Антонова**

*Началник отдел „Транспорт“*